ตลาดหุ้นเอเชียแดงทั้งกระดาน หลังเฟดประกาศขึ้นดอกเบี้ยรอบ 4 สู่ระดับ 2.5%
ตลาดหุ้นเอเชียแดงทั้งกระดาน หลังเฟดประกาศขึ้นดอกเบี้ยรอบ 4 สู่ระดับ 2.5% พร้อมปรับลดตัวเลขคาดการณ์การขยายตัวเศรษฐกิจสหรัฐฯปีนี้เหลือ 3% และปีหน้าเหลือ 2.3% 
20 ธ.ค. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ (20 ธ.ค.61) ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 300 จุดเมื่อคืนที่ผ่านมา หลังจากธนาคารกลางสหรัฐ (เฟด) ประกาศขึ้นอัตราดอกเบี้ย 0.25% ในการประชุมเมื่อวานนี้ พร้อมกับปรับลดคาดการณ์การขยายตัวของเศรษฐกิจสหรัฐฯทั้งในปีนี้และปีหน้า
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,779.93 จุด ลดลง 207.99 จุด, -0.99%
ดัชนี SSE Composite ตลาดหุ้นจีนเปิดวันนี้ที่ 2,544.51 จุด ลดลง 5.05 จุด, -0.20%
ดัชนี HSI ตลาดหุ้นฮ่องกงเปิดวันนี้ที่ 25,723.53 จุด ลดลง 141.86 จุด, -0.55%
ดัชนี TAIEX ตลาดหุ้นไต้หวันเปิดวันนี้ที่ 9,729.29 จุด ลดลง 53.92 จุด, -0.55%
ดัชนี KOSPI ตลาดหุ้นเกาหลีใต้เปิดวันนี้ที่ 2,063.70 จุด ลดลง 15.14 จุด, -0.73%
ดัชนี FTSE STI ตลาดหุ้นสิงคโปร์เปิดวันนี้ที่ 3,041.92 จุด ลดลง 16.73 จุด, -0.55%
ดัชนี FBMKLCI ตลาดหุ้นมาเลเซียเปิดวันนี้ที่ 1,634.41 จุด ลดลง 21.25 จุด, -1.28%
ทั้งนี้ คณะกรรมการกำหนดนโยบายการเงิน (FOMC) ของเฟดมีมติเป็นเอกฉันท์ในการปรับขึ้นอัตราดอกเบี้ยระยะสั้น 0.25% สู่ระดับ 2.25-2.50% ซึ่งเป็นการปรับขึ้นดอกเบี้ยครั้งที่ 4 ในปีนี้ ขณะเดียวกันเฟดได้ปรับลดคาดการณ์การปรับขึ้นอัตราดอกเบี้ยในปีหน้าลงเหลือ 2 ครั้ง จากเดิมที่คาดว่าจะมีการปรับขึ้นอัตราดอกเบี้ย 3 ครั้ง
สำหรับการประชุมครั้งนี้ เฟดได้ปรับลดตัวเลขคาดการณ์การขยายตัวทางเศรษฐกิจของสหรัฐฯ ในปีนี้ สู่ระดับ 3% จากเดิมที่ 3.1% และปรับลดตัวเลขคาดการณ์ในปีหน้าสู่ระดับ 2.3% จากเดิมที่ 2.5% ส่วนการขยายตัวในปี 2563 ยังคงอยู่ที่ระดับ 2% ขณะที่คงตัวเลขคาดการณ์อัตราการขยายตัวในปี 2564 ที่ระดับ 1.8% และปรับเพิ่มอัตราการขยายตัวในระยะยาว สู่ระดับ 1.9%
สำหรับเงินเฟ้อนั้น เฟดได้ปรับลดตัวเลขคาดการณ์เงินเฟ้อในปีนี้ และปีหน้าสู่ระดับ 1.9% ขณะที่คงตัวเลขเงินเฟ้อในปี 2563 และ 2564 ที่ระดับ 2.1% และคงตัวเลขคาดการณ์เงินเฟ้อระยะยาวที่ระดับ 2.0%
นอกจากนี้ เฟดประกาศคงตัวเลขอัตราการว่างงานในปีนี้ที่ระดับ 3.7% และคงตัวเลขอัตราว่างงานในปี 2562 ที่ระดับ 3.5% แต่ได้ปรับเพิ่มคาดการณ์อัตราว่างงานในปี 2563 และ 2564 ขึ้นสู่ระดับ 3.6% และ 3.8% ตามลำดับ